Et aru saada, miks on hinnakokkulepped arenenud riikides konkurentsiseadustega keelatud, tuletame meelde  elementaarset majandusteooriat. Kui kogu leib, mida Eestis müüakse, toodetaks ainult ühe ettevõtte poolt, siis oleks see ettevõte monopol (nagu näiteks Tallinna Vesi on Tallinnas vee turul). Millise hinna kehtestaks monopol leivale? Hinna valikul võtab ta loomulikult arvesse, et kõrge hinna korral oleks nõudlus väike, samas kui liiga madala hinna korral oleks igalt pätsilt saadav kasum väike. Üks on aga päris kindel - monopoli kasumit maksimeeriv hind on tootmiskuludest palju kõrgem. Ja see on halb, sest selle  hinna juures hulk inimesi, kes saaksid ja on valmis maksma leiva eest tootmiskuludest vaid natuke kõrgemat hinda, on sunnitud leiba vähem ostma. Seetõttu reguleeritakse arenenud riikides monopolide käitumist (nt Tallinna Vesi ei saa vabalt hinda kehtestada) ja üritatakse võimalusel vältida monopolide teket.